b'\n_START_ARTICLE_\nObjek Sihir Harry Potter\n_START_SECTION_\nPintu Gerbang\n_START_PARAGRAPH_\nPintu gerbang atau portkey adalah suatu benda biasa, contohnya kasut but atau piala yang dijadikan sebagai "alat pengangkutan" sihir, dengan cara menyentuhnya dan kemudian menyebut kata sihir tertentu. Mekanismanya seperti yang dilihat di dalam film Star Trek, yang terkenal dengan alat pengangkutnya, yang mengubah jirim yang berjisim lalu bertukar menjadi tenaga dan kemudian ditukar kembali kepada jirim di tempat destinasi yang dituju.\n_START_SECTION_\nPermaidani Terbang\n_START_PARAGRAPH_\nSeperti dalam legenda-legenda mistik Arab, permaidani terbang turut wujud dalam dunia sihir Harry Potter. Hal ini disebut dalam buku keempat iaitu Harry Potter dalam Piala Api. Walau bagaimanapun, pengangkutan begini agak kurang cekap kerana mudah dilihat oleh Muggle.\n_START_SECTION_\nPemutar Masa\n_START_PARAGRAPH_\nHermione Granger telah menggunakan pemutar masa ini untuk memudahkan dia menghadiri sesuatu kelas yang lain pada masa yang sama. Selain itu, fungsi pemutar masa ini juga membolehkan Hermione kembali pada masa yang telah lalu. Dia telah mendapat pemutar masa tersebut daripada Profesor McGonagal setelah mendapat kelulusan Kementerian Sihir. Rahsia itu terbongkar apabila dia dan Harry ingin menyelamatkan Sirius Black di dalam Harry Potter dengan Banduan Azkaban. Pemutar masa berfungsi dengan menganjakkan masa si pemakai ke belakang selama sejam setiap kali satu putaran.\n_START_SECTION_\nPeta Penjarah\n_START_PARAGRAPH_\nPeta ini merupakan peta yang menunjukkan segala laluan Hogwarts dan sekitarnya serta turut memaparkan laluan rahsia dan kedudukan setiap orang. Peta ini telah dicipta oleh Moony, Wormtail, Padfoot dan Prongs. Peta ini pernah disita oleh Filch tetapi telah ditemui oleh Fred dan George Weasley dan kini digunakan oleh Harry Potter.\n_START_SECTION_\nPensieve\n_START_PARAGRAPH_\nPensieve merupakan sebuah bekas berbentuk besen batu yang mengandungi cecair perak. Cecair perak tersebut adalah memori yang dikeluarkan dari otak dengan menggunakan tongkat sakti. Sesiapa jua boleh memasuki ke dalam memori yang terdapat di dalam pensieve dengan memasukkan kepala atau badan ke dalamnya. Harry pernah memasuki pensieve Profesor Dumbledore dan Profesor Snape tanpa sengaja.\n_START_SECTION_\nJubah Halimunan\n_START_PARAGRAPH_\nHarry telah menerima Jubah Halimunan sebagai hadiah Krismas pada tahun pertamanya daripada pengetua Hogwarts, Professor Dumbledore. Jubah Halimunan berfungsi melindungi Harry dan kelihatan Harry telah lesap. Ia juga adalah harta pusaka dari ayahnya, James Potter.\n_START_SECTION_\nRemembrall\n_START_PARAGRAPH_\nSebuah bola kecil yang akan mengeluarkan kepulan asap merah apabila seseorang yang terlupa akan sesuatu ketika memegangnya. Pada tahun pertama, Neville Longbottom telah menerima sekotak hadiah daripada neneknya dan mendapati ia adalah remembrall.\n_START_SECTION_\nTopi Pengisih\n_START_PARAGRAPH_\nTopi pengisih adalah topi yang menentukan rumah seseorang pelajar yang baru. Topi pengisih akan diletakkan di kepala setiap murid tahun pertama di Hogwarts dan akan melaungkan rumah yang bakal diduduki oleh pelajar tersebut. Topi pengisih menceritakan sendiri yang dia pernah wujud ketika Hogwarts mula diasaskan lagi.'